# **Utfyllende** **regler til NMBUs Forskrift for graden philosophiae doctor (ph.d.) ved Fakultet for kjemi, bioteknologi og matvitenskap (KBM)**

### Godkjent av dekan 26.10.2021. Reglene er basert på NMBUs Forskrift for graden philosophiae doctor (ph.d.) vedtatt 30.01.2020, med endring i kraft fra 10.08.2021.

Reglene gjelder for ph.d.-programmet Natur- og matvitenskap. Paragrafnummereringen viser til NMBUs ph.d.-forskrift.

**§ 3 Ansvar for ph.d.-utdanningen**

*(3) Programråd*

Forskningsutvalget ved KBM (KBM-FU) har rollen som programråd.

### **§ 5 Opptak**

#### § 5-1 Generelle bestemmelser

*(3) Residensplikt*

Fakultetet stiller normalt ikke krav om at kandidater med ekstern arbeidsgiver skal ha opphold ved KBM (residensplikt), med unntak av ph.d.-kandidater som er finansiert av NFRs ordninger ‘Nærings-ph.d.’ og ‘Offentlig sektor-ph.d.’ For disse kandidatene er den samlede residensplikten ett år. Residensplikt for andre kandidater vurderes individuelt.

#### § 5-2 Opptakskrav – krav til utdanning og engelskkunnskaper

*(2) Sterk faglig bakgrunn*

For å bli tatt opp til ph.d.-programmet ved KBM må søkeren ha:

* Karakter B eller bedre på masteroppgaven.
* Gjennomsnittskarakter B eller bedre på emner på masternivå som inngår i kvalifiserende grad.
* Gjennomsnittskarakter C eller bedre på emner på bachelornivå som inngår i kvalifiserende grad.

Kandidater som ikke oppfyller kravene, kan tas opp etter individuell vurdering.

### **§ 7 Veiledning**

* Veiledergruppen består av hovedveileder og normalt 1-3 medveiledere. Minst en av veilederne skal ha erfaring med å veilede minst to ph.d.-kandidater til og med fullført doktorgrad.
* Hovedveileder skal normalt ha hovedstilling ved KBM.
* Fakultetet, ved KBM-FU, skal vurdere CV-en til eventuelle eksterne veiledere før oppnevning av veiledergruppe.
* I tilfeller der hovedveileder slutter ved NMBU, oppnevnes en av medveilederne som hovedveileder.

### **§ 9 Kvalitetssikringstiltak – fremdriftsrapportering, seminarer**

#### § 9-2 Obligatoriske seminarer, midtveisevaluering

(1) Oppstart- og midtveiseminar avholdes ved KBM.

### **§ 8 Opplæringsdelen**

#### § 8-2 Opplæringsdelens omfang og innhold

Kravet til opplæringsdelen er 30 studiepoeng inkludert kurs i forskningsetikk og vitenskapsteori på minst 5 studiepoeng. Kandidaten kan i samråd med hovedveileder velge å inkludere flere studiepoeng.

I tillegg til det som framkommer i ph.d.-forskriften kan følgende inngå i opplæringsdelen, under forutsetning av at avtale om spesialpensum er levert og signert:

* Presentasjon på en vitenskapelig konferanse (> 50 deltagere) med poster. Ph.d.-kandidaten må være hovedforfatter, og det gis inntil ett (1) studiepoeng per posterpresentasjon. For muntlig innlegg gis inntil to (2) studiepoeng). Antall studiepoeng for presentasjoner på vitenskapelige konferanser kan ikke overstige fire (4) studiepoeng totalt.
* For populærvitenskapelige artikler eller kronikker, der ph.d.-kandidaten er hovedforfatter, kan det gis inntil to (2) studiepoeng.

(3) I forskningsetikk, bioetikk og vitenskapsteori godkjennes PHI401, VET400 eller tilsvarende emner gitt ved andre universiteter.

#### § 8-3 Godkjenning av opplæringsdelen

* Gjennomsnittskarakteren fra alle emner som inngår i opplæringsdelen skal være B eller bedre (for emner bedømt med bokstavkarakter).

### **§ 17 Doktorgradsprøven – prøveforelesning og disputas**

* Prøveforelesning og disputas skal avholdes ved KBM.

#### § 17-1 Prøveforelesning

 (3) Tidspunkt for prøveforelesningen

* Prøveforelesningen avholdes etter at avhandlingen er levert for bedømmelse og i god tid før selve disputasen.

(4) Oppnevning av intern komite for vurdering av prøveforelesningen

* Det oppnevnes en intern komité[[1]](#footnote-2) som vurderer prøveforelesningen og avgjør om den er bestått eller ikke bestått. Bedømmelseskomiteen for prøveforelesningen skal bestå av tre medlemmer:
1. Koordinator for bedømmelseskomiteen for doktorgradsavhandlingen (‘tredje-opponenten’).
2. En vitenskapelig ansatt ved KBM eller annet fakultet ved NMBU som kjenner kandidatens fagområde, men som ikke har vært involvert i forskningsarbeidet.
3. En fast vitenskapelig ansatt ved KBM som evaluerer flere prøveforelesninger hvert år.[[2]](#footnote-3)
1. Jf. [UHRs Veiledende retningslinjer for graden philosophiae doctor (ph.d.),](https://www.uhr.no/_f/p1/i22fc266b-7e86-4bff-8442-e55da0ed08f3/versjon-b-i-separate-retningslinjer-vitenskapelig-phd.pdf) §19.1., tredje avsnitt [↑](#footnote-ref-2)
2. *Dekanen utnevner hvert år, etter forslag fra FU-leder, en gruppe personer som skal fungere som faste medlemmer av bedømmelseskomiteer for prøveforelesninger. Disse personene skal dele på arbeidet på en slik måte at hensyn til fagområde og habilitet ivaretas.*   [↑](#footnote-ref-3)